b'\n_START_ARTICLE_\nJohann Jakob Quistorp\n_START_SECTION_\nEl\xc3\xa4m\xc3\xa4\n_START_PARAGRAPH_\nJohann Jakob Quistorp syntyi 19. maaliskuuta 1717 Rostockissa. H\xc3\xa4nen vanhempansa olivat raatimies Lorenz Gottfried Quistorp (1691-1743) ja Anna Maria Quistorp, omaa sukua Berg (1695-1731). Johann Jakobin isois\xc3\xa4 Johann Nicolaus Quistorp (1651-1715) oli toiminut teologian professorina Rostockin yliopistossa. Johann Jakobin veli, Bernhard Friedrich Quistorp (1718-1788) tuli aikanaan toimimaan samassa virassa kuin isois\xc3\xa4ns\xc3\xa4._NEWLINE_Johann Jakob Quistorp opiskeli teologiaa ja filosofiaa kotikaupungissaan Rostockin yliopistossa vuosina 1734-1739. Vuodet 1740-1742 h\xc3\xa4n opiskeli Jenan yliopistossa teologiaa, luonnontieteit\xc3\xa4 ja matematiikkaa. Vuonna 1743 h\xc3\xa4nest\xc3\xa4 tuli Kielin yliopiston filosofian professori, miss\xc3\xa4 virassa h\xc3\xa4n toimi vuoteen 1747. Tuona vuonna h\xc3\xa4net valittiin Eutinin hovisaarnaajaksi. Vuonna 1755 h\xc3\xa4nest\xc3\xa4 tuli Rostockin yliopiston fysiikan ja metafysiikan professori, miss\xc3\xa4 virassa h\xc3\xa4n toimi kuolemaansa saakka, kuollen Rostockissa 26. joulukuuta 1766._NEWLINE_Quistorp julkaisi useita saarnojaan sek\xc3\xa4 ainakin seuraavat teokset: De Christo Legem et Prophetas non Solvente, sed Implente (1759), De Sacris Poenitentiae Victimis Jansenistarum (1760), De Recentissima Loci de Angelis Bonis ex Theologia Dogmatica Proscriptione Telleriana (1764).'